無黨團結聯盟

無黨團結聯盟係中華民國政黨，簡稱無盟，喺2004年成立，最初由台灣唔同嘅地方勢力組成，例如澎湖嘅林炳坤、嘉義市嘅張博雅同台中嘅顏清標等。

史 
無黨團結聯盟喺2004年6月15號成立，由當時10個立委組成，後來民進黨嘅朱星羽加入。第一任黨主席係張博雅。年尾嘅立委選舉係無盟第一場選舉，佢哋派咗26個人去選區域立委、5個全國不分區侯選人同1個僑居侯選人，最後只係得6人當選。之後無盟嘅選舉成績一直都唔係咁好，2005年嘅任務型國大選舉、地方選舉等都唔係太多人當選。

到2008年立委選舉，由於選舉制度大變，對無盟呢類黨仔好不利，最後無盟同國民黨傾掂數，無盟出選嘅5人入面，國民黨禮讓無盟4席，另外本來係無盟成員，但呢屆用獨立身份參選嘅蔡豪都有國民黨禮讓。最後無盟贏咗3席，符合組黨團嘅最低要求，亦都係當時嘅第三大黨。

2012年立委選舉，3個連任嘅立委當中，林炳坤輸咗，結果淨低2席，到2013年無盟嘅立委顏清標貪污案罪成，重要褫奪公權3年，無盟剩返高金素梅1個立委，之後無盟由高金素梅一個人「單天保至尊」直至2020年。而2015年開始，無盟都同親民黨合組政團。

2019年，做咗無盟主席十年有多嘅林炳坤宣佈因為身體問題退出政壇，跟住高金素梅亦都以獨立身份參選，無盟正式絕跡立法院。

立場
無黨團結聯盟雖然一直標榜「中道力量」，但係2008年之後，無盟一直都係向泛藍靠攏，無盟嘅立委多數都係喺國民黨禮讓之下先有機會當選，同時無盟嘅立委亦都同中共方面有互動，尤其以原住民立委高金素梅最多，2009年莫拉克風災嗰陣，高金素梅去咗訪問中國，而且返嚟嗰陣重攞住1億新台幣風災捐款，結果不分藍綠都批評佢嘅行為，後來佢甚至受中共邀請去北京度睇閱兵。

台灣政黨